**PALLIATIIVISEN HOIDON JA SAATTOHOIDON PORRASTUS**

Perustasolla tarkoitetaan perusterveydenhuoltoa ja perustason yksiköitä, joissa hoidetaan elämän loppuvaiheen potilaita, esim. tehostettu palveluasuminen ja muut sosiaali- ja terveydenhuollon yksiköt, joissa asukkaat hoidetaan elämän loppuun asti. Erityistasolla tarkoitetaan keskussairaalan yhteydessä toimivia sairaanhoitopiirien palliatiivisia keskuksia ja alueellisia erityistason yksiköitä. Vaativalla erityistasolla tarkoitetaan yliopistosairaanhoitopiirien palliatiivisia keskuksia.

***Palliatiivisen hoidon perustaso***

* Tehtävänä on huolehtia palliatiivisesta hoidon ja saattohoidon toteutuksesta potilaille, joiden oirekuva on vakaa, ja hoidon ja tuen tarve on ennakoitavissa elämän loppuvaiheen hoitosuunnitelmalla
* Edellytykset perustason saattohoidolle ovat:
  + Lääkäri ja sairaanhoitaja tulee olla konsultoitavissa
  + Saattohoidossa tarvittavat lääkkeet, kuten vahvat opioidit ja rauhoittavat lääkkeet, tulee olla saatavilla
  + Yhteistyö erityistason kanssa ja konsultaatiotuki erityistasolta
  + Perustasolla saattohoitoa on voitu keskittää erillisiin saattohoitoyksiköihin, joissa
  + palliatiivista hoitoa ja saattohoitoa on kehitetty osana yksikön perustehtävää
  + on nimetty palliatiivisen hoidon ja saattohoidon vastuuhenkilöt, lääkäri ja sairaanhoitaja, joilla on palliatiivisen hoidon ja saattohoidon koulutusta
  + henkilökunnalle järjestetään säännöllistä ja suunnitelmallista täydennyskoulutusta

***Erityistaso***

* Keskussairaalan yhteydessä toimivat palliatiiviset keskukset tarjoavat seuraavat erityistason palliatiivisen hoidon ja saattohoidon palvelut
  + Kotisairaalat, jotka vastaavat kotona tapahtuvasta palliatiivisesta hoidosta ja kotisaattohoidosta. Kotisairaala tekee arviointikäynnin siellä, missä potilas asuu, ja laatii ennakoivan hoitosuunnitelman yhteistyössä potilasta päivittäin hoitavan tahon kanssa
  + Kotisairaalan tueksi nimetty tukiosasto, jonne potilas voi siirtyä ilman erillistä lähetettä tai käyntiä päivystyksessä, kun potilaalla on ennakoiva saattohoitosuunnitelma
  + Päiväsairaala, missä hoidetaan kotona asuvaa potilasta. Tukee läheisten jaksamista
  + Palliatiivisen keskuksen poliklinikkavastaanotto, jolla voidaan tehdä hyväkuntoisen potilaan hoidon arvio ja hoitosuunnitelma
  + Palliatiivisen keskuksen konsultaatiotiimi (lääkäri ja sairaanhoitaja), joka arvioi sairaalan eri vuodeosastoilla olevien elämän loppuvaiheen potilaiden hoidon tarpeen ja laatii hoitosuunnitelman yhteistyössä potilasta hoitavan vuodeosaston henkilökunnan ja potilaan ja hänen läheistensä kanssa
  + Palliatiivinen tai saatto-osasto/koti, missä hoidetaan saattohoitopotilaat, joiden hoito ei ole tarkoituksenmukaista toteuttaa muualla. Osastolla voidaan myös toteuttaa lyhytaikainen intervallihoitojakso oirehoidon tehostamiseksi
* Erityistasolla työskentelee palliatiiviseen hoitoon ja saattohoitoon erikoistunut moniammatillinen työryhmä (lääkärit, sairaanhoitajat, psykososiaalisen tuen, henkisen ja hengellisen työn ja kivunhoidon ammattilaiset ja erityistyöntekijät)
  + Henkilökunnalla on palliatiivisen hoidon ja saattohoidon jatkokoulutus
  + Palliatiiviseen hoitoon ja saattohoitoon erikoistuneessa kotisairaalassa, vuodeosastolla ja saattohoitokodeissa asiantuntijasairaanhoitaja tulee olla tavoitettavissa 24/7 ja palliatiiviseen lääketieteeseen erikoistunut lääkäri virka-aikaan
* Erityistason keskus järjestää ympärivuorokautisen konsultaatiotuen sairaanhoitopiirin sosiaali- ja terveydenhuollon ammattilaisille
* Erityistasolla koordinoidaan monimuotoisesti oireilevien potilaiden hoidon kokonaisuutta, jotta turvataan osaava hoito ja katkeamaton hoitoketju vaativissa tilanteissa
* Lisäksi erityistason keskus huolehtii oman sairaanhoitopiirin hoitoketjujen ja täydennyskoulutuksen suunnittelusta ja yhteen sovittamisesta

***Vaativa erityistaso***

* Yliopistosairaanhoitopiirien palliatiiviset keskukset tarjoavat monipuolisia palliatiivisen hoidon ja saattohoidon palveluita, kuten palliatiiviseen hoitoon ja saattohoitoon erikoistunut poliklinikkatoiminta, konsultaatiotiimi (lääkäri ja sairaanhoitaja), palliatiivinen vuodeosasto tai ~~-~~ vuodepaikat, saatto-osasto tai -koti, kotisairaala ja päiväsairaalatoiminta
* Laajapohjainen moniammatillinen (lääkärit, ja sairaanhoitajat) ja monialainen työryhmä arvioi ja hoitaa erityistason potilaita. Työryhmässä tulee olla edustettuna tarvittavat lääketieteen erikoisalat tapauskohtaisesti (mm. kivunhoito, syöpätaudit, geriatria, psykiatria, keuhkosairaudet, neurologia, kirurgia, sisätaudit, kardiologia, iho- ja korva-nenä-kurkkutaudit, gastroenterologia, urologia, gynekologia). Lisäksi edustettuna tulee tapauskohtaisesti olla psykososiaalisen tuen (psykologi, psykiatrinen sairaanhoitaja), henkisen ja hengellisen tuen ammattilaiset, sekä erityistyöntekijöitä (mm. sosiaalityöntekijä, fysioterapeutti, toimintaterapeutti, puheterapeutti, ravitsemusterapeutti ja suun hoidon ammattihenkilö).
* Vaativan erityistason keskukset järjestävät ympärivuorokautisen erityistason palliatiivisen hoidon konsultaatiotuen erityisvastuualueen sosiaali- ja terveydenhuollon ammattilaisille
* Lisäksi tehtävänä on
  + erityisvastuualueen palliatiivisen hoidon ja saattohoidon hoitoketjujen suunnittelu ja yhteen sovittaminen yhteistyössä alueen muiden palliatiivista hoitoa ja saattohoitoa järjestävien tahojen kanssa
  + vastata lasten ja nuorten palliatiivisen hoidon ja saattohoidon toteutussuunnitelman laatimisesta erityisvastuualueella yhteistyössä lasten ja nuorten hoidosta vastaavien tahojen kanssa
  + kehittää palliatiivisen hoitotyön ja lääketieteen perusopetusta, terveydenhuollon ammattihenkilöiden jatko- ja erikoistumiskoulutusta sekä täydennyskoulutusta yhteistyössä yliopistojen, ammattikorkeakoulujen ja ammatillisten oppilaitosten kanssa
  + ottaa käyttöön uusia näyttöön perustuvia hoitomuotoja sekä tutkia ja kehittää kokeellisia hoitomuotoja

***Käypä hoito –*** Palliatiivinen hoito ja saattohoito 2018

***Muut viitteet:***

[Palliatiivisen hoidon ja saattohoidon järjestäminen](https://stm.fi/documents/1271139/5933711/RAPORTTI_Palliatiivisen+hoidon+ja+saattohoidon+j%C3%A4rjest%C3%A4minen.pdf/b3877884-2344-44e4-bc05-f0d12785c1c0). STM raportteja ja muistioita 2017:44.

[Hyvä saattohoito Suomessa](https://julkaisut.valtioneuvosto.fi/bitstream/handle/10024/71949/URN%3ANBN%3Afi-fe201504225791.pdf?sequence=1). Asiantuntijakuulemiseen perustuvat saattohoitosuositukset. Sosiaali- ja terveysministeriön julkaisuja 2010:6.

***Työryhmä:*** Mirja-Sisko Anttonen Terhokoti, Elisa Marjamäki Pirkanmaan hoitokoti, Heli Mikkonen HYKS, Sirkku Jyrkkiö TYKS, Leena Surakka SiunSote, Minna Peake SiunSote, Tiina Tasmuth Espoon sairaala, Urpo Hautala Sastamalan seudun sosiaali- ja terveyspalvelut, Minna Koivukangas Oulun kaupungin sairaala, Heidi Heikkinen Uudenmaan Seniorikodit Oy, Satu Laine Turun kaupungin sairaala, Lauri Seinelä Tampereen kaupunki, Harriet Finne-Soveri THL ja Helsingin kotihoito, Virpi Sipola Kirkkohallitus*.*

***Yhteyshenkilöt:***Tiina Saarto HYKS ja Juho Lehto TAYS